Tere
Hea teema, lisaks enda poolt ka mõned rajad, mis läbitud said.
Otago Central Railtrail - tegemist siis 151 km pikkuse endise väikeseid kullalinnu ühendava raudteega, mis 90-ndatel üles kisti ja kruusateega asendati. Tulemuseks on aasta läbi kasutatav tee, mis läbi Otago kõnnumaa lookleb. Enamus inimesi kasutab selle läbimiseks ratast, ise kõndisin selle 4 päevaga. Annab hea tunnetuse, mis tühjus tegelikult tähendab. Seista keset preeriat, kuskil kauguses mäed ja ümberringi ainult vaikus. Lihtne rada, ronimine sisuliselt puudub, orud ja mäed läbitakse sildade või tunnelitega.
MT. Aspiring national park - French Ridge track. 50 kilomeetrit Wanakast. Kulmineerub umbes 1000 m pikkuse väga järsu ronimisega. Hütist peaksid avanema head vaated ümbritsevatele mägedele, kuid kuna ilmaga ei vedanud (pilved), siis ei oska kommenteerida. Tegemist oli minu jaoks esimese ronimisega, seega avastasin enda üllatuseks pärast seda oma kehast mõned lihased, mille olemasolu kohta mul enne aimugi polnud.
Gillespy pass - veel üks tore 3 päevane matk, mille kõrghetkedeks on Gillespy pass (ca 1500 m) ületamine ja kõrvalpõige lake Crucible juurde. Üks minu lemmikutest. Algus võib olla päris raske, kuna tuleb ületada üks päris vastik jõgi, mis igal aastal mõne elu nõuab. Alternatiivid on tellida paat või kasutada silda, mis lisab umbes 8 täiendavat kilomeetrit. Samas välja lendasime lennukiga, maksis ainult 40 taala. Tuleb ainult enne Makaroas piloodiga läbi rääkida.
Stewart Island - Northwest circuit - vaieldamatu lemmik. 125 km rannikumatkamist. Kõrghetkedeks on mõningad kõrvalpõiked, inimtühjad paradiisirannad (kui ilm on ilus, on tegemist paradiisiga Maa peal) ja rikkalik linnustik. Parim koht maailmas kiivi nägemiseks looduses. Lisaks kaakad, merelinnustik, võimalus näha pingviine ja vaalasid. Ka päise päeva ajal. Hõlmab samuti 2/3 ühest nn. Great walkist - Rakiura track´st.
South coast track - pöörasin ümber pärast esimest päeva, kuna pärast Stewart islandit oli igav. Muidu tore rada. Võimalus tutvuda kohaliku koloniseerimisanaloogiga - Port craig. Eelmise sajandi alguse puutöötluslinnak. Võimalus näha maailma haruldasemaid? hectori delfiine ja ujuda nendega täiesti tasuta (juhul kui oled võimeline sääski taluma - ja neid on palju seal).
Hollyford track - 30 km enne üles haibitud Milford Soundsi. Ainukene aasta läbi matkatav rada Fiordlandis. Hollyfordi jõe teekond mereni. 56 km tasast teed mööda jõeorgu. Hingematvad vaated mägedele + 2 mägijärve. Probleemiks on, et tegemist ei ole ringiga. Seega Martins Baysse jõudes on 2 võimalust (kui ei minda Pyke-Big Bay rajale) - 2 kõndida tagasi, või võtta suhteliselt kallis veetakso. Martins Bays on ka hülgekoloonia, mis on omaette elamus. Enne Martins Bayd asub ka Jamestown, millest 19. sajandi lõpus üritati teha peamist sadamat Austraaliaga. Linnast on säilinud ainult DOC silt.
Greenstone - Caples tracks. Kenad orud. Vahvad vaated mägedele. Ca 50 km ring. Hõlmab ka veidi ronimist (McKellari sadul, ca 1000 meetrit üle merepinna). Ohtralt matkajaid.
Travers-Sabine circuit. Nelsoni järvede rahvuspargis. ca 80 km matk piki jõeorge. Hõlmab ka ca 1800 meetri kõrguse Traversi sadula ületamist. Päikeselisel päeval superkoht. Teele jäävad ka 2 ilusat järve.
Kui nüüd matkamisest rääkida, siis ilmselt on UM üks parimaid kohti selleks maailmas. Department of Conservation (DOC) tohutut hulka radasid, mis tähendab, et rajad on hästi märgitud, radade ääres on DOC onnid (midagi meie RMK majakeste stiilis - poole aasta pääse maksab naeruväärsed 60 kohalikku raha), samuti on igal pool külalistekeskused, kust saab detailset informatsiooni radade seisu ja ilmastiku kohta. Rahalistel põhjustel ei teinud ühtegi Great walki, seega ei oska kommenteerida. Aga ilmselt on need suht ülerahvastatud, kallid (öö onnis on ca 45 taala) ja osadele neist (Milford track) on hooajal väga raske pääseda. Seega loodetavasti, kui mõni järgmine eestlane kuhugi DOC huti satub, leiab ta raamatust eest mõne eestlase nime ka - minul see ca 30 hütis ei õnnestunud.
Olen kuulnud, et Vanuatu saart masu eriti ei puuduta, seega kaalu kindlasti seda varianti. Üks võimalus on muidugi ka Bikini atoll.
Martin
Pesitsen hetkel Uus-Meremaal, seega kui on küsimusi, siis meil on mul firstname.lastname@example.org. Üritan nõuga teadmiste piires abiks olla.